钦定古今图书集成/方舆汇编/职方典/第1130卷 > 汉阳府风俗考 府志
## 钦定古今图书集成/方舆汇编/职方典/第1130卷 > 汉阳府风俗考 府志

本府。〈汉阳县附郭。〉

《汉书》：“楚有江汉川泽山林之饶。江南地广，或火耕而水耨。民食鱼稻，以渔猎山伐为业。故啙窳偷生而无积聚。信巫鬼，重淫祀。”

《宋志》：“汉阳，实楚地民性劲直决烈，多存仁义，有历世不分者。”

《皇舆考》。民淳朴、怯于争讼。不好奢侈。有礼让之风

《总志》：“汉阳，古郧国也。宋游定夫知汉阳时，于视事之暇，召一郡弟子讲明道德性命之学，风俗丕变，士知向往。” 又：“张昌宗处家以义，八世不分家属三千馀口，男女分食，尊卑序坐，一钱尺布皆归家长，不敢私匿。迄今江汉有令闻焉。顷年，士大夫尤学古高蹈，居乡不事请谒，虽贫乏之家亦急儒业而耻他途，僝弱之” 民，亦力耕渔而薄商贩，暴发而鸱张者，群非笑之，可谓善国。独喜巫崇“佛” ，负性使气，乃其故习。而地冲力疲，数罹怀、襄之害。汉川多盗，有烦防御云。

汉川县

“山川平易，人民朴野” ，尚俭啬而鲜华丽。士渐向问学，颇有淳风。

春夏力农，秋冬业渔，盖其地云梦之薮，当春水泛涨，农民迁近原隰耕垦，秋冬涸时，还移居就下近湖泊网罟以自给。

元日　是节，俗最重。户无大小，贫富男妇早起洁服焚香，祀先毕，以序拜尊长，放爆竹。男行走各庙前后，出谒亲族乡里，交相展庆。门首插松柏枝，贴五色纸钱。官不视事，民间罢市三日。至初三日，各家烧门神纸，始各复业。

上元　，街衢结竹为门，挂彩张灯，庙宇尤盛。庶民精制各样五色华灯，间悬谜语，或装扮故事，导以鼓锣，沿街上下游戏，花炮箫鼓，歌唱之声达旦。自十一日谓之“试灯” ，至十六日始罢。立春　先日，迎春东郊，各行装扮故事，导以农器鼛鼓，后载芒神春牛，官府大小齐集，祀神饮酒，迎入城中。街衢士女，喧阗塞路，谓之“看春。” 清明　，人家插柳扫墓而祭，多邀亲友宴集郊外，以恣游赏。至三月初三日为元帝诞辰，二十八日为东岳诞辰，至五月十三日为关帝诞辰。城市村镇，多邀众设会，务极盛，靡不及者以为耻。盖江、汉好巫重鬼，自昔已然矣。

端午　是日，门悬蒲艾，饮菖蒲、雄黄，酒包角黍，童子以五色线缕系臂。各乡皆造龙舟竞渡。相传屈原以是日沉汨罗，故竞舟吊之。先日，姻家以盛礼衣物馈遗，谓之“追节。”

中元　是日，家家具酒馔，祭祖先，邀亲友；各寺庙设盂兰大会，超度无祀诸鬼。

中秋　是夜，供月饼、西瓜，邀朋饮酒，赏月。重阳　。是日《佩茱萸》，邀宾朋携酒登高。相传为壶公教费长房避疫故事。

冬至　，官府士大夫相贺，民庶则否。

腊日　民不知腊，惟于二十四日扫尘洁宇，是夜祀灶饮酒，为之小年除夕　，先日，姻家以盛礼衣物相馈遗，谓之“追节。” 是日粘春帖，至夜放火爆彻夜不绝。满室然灯，谓之“岁灯。” 各具殽蔬祀先毕，饮分岁酒，谓之“守岁。”

汉川，四周皆水，湖居小民，以水为家。多结茭草为簰，覆以茅茨，八口悉居其中，谓之“茭簰。” 随波上下，虽洪水稽天不没，凡种莳牲畜、子女婚嫁，靡不于斯，至有延师教子弟者。其同冢一带，土瘠民贫，西成之馀，即携妻子，乘渔艇，转徙于沔之南、江之东，采菱拾蛤以给食。至东作时，仍归事南亩，逐岁习以为常，嘉沔之人苦之，然亦莫能禁也。

汉阳、汉口一带，五方杂处，商贾辐辏，俱以贸易为业，不事耕种，又多湖荡，资渔以生。其土著居民，尚力农务，但地皆下湿，宜麦者少，只插稻苗。春分时平地浸种，春夏之交，分秧插田，《越月一》

“耘再耘。” 秋时收获。至汉川县，滨江，多用牛车引水灌田，为别郡所无。其制于江滨结茅屋若昙瓢状，翼以方棚，上为横梁，中为大楹，下为枢，中为盘，环以木齿。盘上斜植桄木数十条，贯于柱内，若车辐之辏毂。旁列水车于方棚之下，近地有横梁一周，梁列齿，缚轭引牛而轮旋之，以梁齿击盘齿，圆转周回，激水逆流而上，达于沟，昼夜不歇。其法甚逸，其利最广。邑绅叶东生传其法于川中，至今彼人称为“叶公车。”

街居妇女，惟事剪绣。乡农及礼义之家，勤于纺织。虽老妪处女，寒暑无间。

汉镇旧事繁华，今侨居仕宦，商贾富家多以服饰炫耀，虽臧获亦穿绅缎，侈靡极矣。而汉川距镇稍远，士民犹有古风。

汉镇水陆珍奇，舟楫捆载，靡不备至。每一宴会，穷极丰腆，不独侨宦富商为然。虽中产之家，亦勉强徇俗，然虽务外饰，而内实鲜积藏，至有典春衣以为之者，盖亦习俗使然也。

按：汉土地称佳丽，人尚浮华，士大夫家咸知礼义，婚娶盛籹奁，丧事丰，酒筵竞装人物。先期投柬，遍干亲友，谓之“请执事。” 届期并集，列导柩前，及郊而散，祭仪悉从俗节，亦称华靡矣。惟最健讼，民间每变鬻田产，于正价之外十取其二，名曰“表券。” 年馀其业主黠者或求加益，亦曰“表券。” 讼端往往由此而起。近日复多流寓。棍徒三五为群，或撞太岁，或冒牙行，少不如意，小则胁制，大则呈告。此讼彼证，穷年累月不休。破家荡产，莫此为甚。至信巫重鬼，虽云楚俗固然，而近时僧尼之盛，尤为地方隐祸。远来行脚，踪迹诡秘，未经部试。恃一二大护法，即自称大和尚，擅立戒坛，招摇妇女，僧俗莫分，官府不敢禁戢。此皆风俗之恶，而大乱之萌也。